**САТЫШ АВЫЛ ҖИРЛЕГЕНЕҢ 2023 НЧЕ ЕЛГА ОТЧЕТЫ**

Исәнмесез, хөрмәтле авылдашлар, килгән җитәкчеләр!

Без бүген Сатыш авыл җирлеге гражданнар җыены үткәрергә җыелдык. Җыенда җирлеккә кергән 5 авыл гражданнары, Саба муниципаль районы башлыгы- Рәис Нургалиевич Миннеханов, Саба муниципаль районы башкарма комитеты җитәкчесе- Ишниязов Марат Рашатович, район башлыгы урынбасары- Закирзянов Расих Рахимзянович һәм төрле оешмаларның бүлек җитәкчеләре катнаша.

Быел да җыенны ZOOM программасы аша карау һәм тыңлау мөмкинлеге булдырылды. Әлеге программа аша кушылучылар, сез дә үзегезнең борчыган сорауларыгызны, тәкъдимнәрегезне безгә җиткерә аласыз.

Сатыш авыл җирлеге гражданнар җыенының көн тәртибе:

1. Полиция участок вәкиле чыгышы. *(Гильмутдинов Динар Дамирович)*

2. Янгынга каршы күзәтчелек бүлеге чыгышы. *(Галимуллин Айнур Рифкатович)*

3. Урманнарда янгын куркынычсызлыгы буенча, урман хуҗалыгы вәкиле чыгышы.

4. Сатыш авыл җирлегендәге бюджет оешмаларының 2023 нче ел өчен эш отчеты һәм 2024 нче елга планнары.

5. Сатыш авыл җирлеге башкарма комитетының 2023 ел өчен эш отчеты һәм 2024 нче елга планнар.

6. Узган елгы җыенда бирелгән сораулар үтәлеше. Гражданнарның сораулары, тәкъдимнәре.

7. Саба муниципаль районы башлыгы Минниханов Рәис Нургалиевичның йомгаклау чыгышы.

Авыл җыенында регламент буенча, чыгышлар өчен 5 минутка кадәр, доклад ясаучылар өчен 40 минутка кадәр вакыт бирелә.

Көн тәртибе буенча, Сатыш авыл җирлегендәге бюджет оешмалары җитәкчеләре чыгыш ясаячак. Иң беренче сүзне, Ш.З.Зиннуров исемендәге Сатыш урта гомумбелем бирү мәктәбе директоры Ильфат Рафинадовичка бирелә.

Һәр ел үзенчәлекле килә- авырлыгы да, җиңеллеге дә бергә үрелеп бара. Шуларны җиңә- җиңә алга барыла. Олы тарихта үз урыны булган, бүгенгесе матур, киләчәге өметле җирлегебез халкы белән эшчәнлеккә күз салыйк.

Сатыш авыл җирлеге башкарма комитеты үзенең эшен, төзелгән еллык план нигезендә, авыл җирлеге Советы Уставына таянып, халык мәнфагәтьләрен исәпкә алып оештырды.

Сатыш авыл җирлеге 5 авылны берләштерә: Сатыш, Аккүл- Бигәнәй, Казанчы- Бигәнәй, Мамалай, Чәбки- Саба авылы. Административ үзәк- Сатыш авылы.

Сатыш авыл җирлеге үсешендә авыл хуҗалыгы төп роль уйный. Җирлегебездә ООО “Саба”ның Сатыш бүлекчәсе эшли. 4 крестьян фермер хуҗалыгы бар. Сезгә авыл хуҗалыгы предприятияләреның 2023 нче елгы күрсәткечләрен сөйләп китәм. ООО “Саба”ның Сатыш бүлекчәсендә барлыгы- 1851 мөгезле эре терлек бар, шуларның 620е - сыерлар, 403- ат, 265 буаз тана бар. 2023 нче елда җитештерелгән тулаем продукция бәясе 295 млн 708 мең *(352 млн 816 мең)* тәшкил итә.

Сатыш авыл җирлеге буенча барлыгы- 2023 нче елда җитештерелгән тулаем продукция бәясе -301 млн 3 мең сум. 100 гектарга җитештерелгән продукция 6 млн. 621 мең сумны тәшкил итте.

ООО “Саба”ның Сатыш бүлекчәсендә савым сыерлары 620 баш. Бер савым сыерыннан елына 7784 кг сөт савыла. ООО “Саба”ның Сатыш бүлекчәсендә эшләүчеләр ашлык урып- җыю компаниясендә уртача 1 гектардан 38,4 центнер ашлык җыеп алынды. Ит җитештерү күләме артымы 248 *(285)* кг тәшкил итә. Барлыгы ООО “Саба”ның Сатыш бүләкчәсендә 141 кеше кеше эшли. Уртача хезмәт хакы- 24252 сум.

КФХ Садиков Ильфир Мухаматнуровичта- 25 сыер, 2 тана, 3 бозау, 2 үгезе бар *(32 КРС).* Уртача бер сыердан 17 л сөт савыла. 2 кеше эшли, уртача хезмәт хакы- 20000 сум.

КФХ Каримов Айрат Зуфаровичта– 30 мөгезле эре терлек исәпләнә. 2 кеше эшли, уртача хезмәт хакы- 23 мең.

Чәбки- Саба авылында, Хазиев Рәмис виктория үстерү белән шөгыльләнә. 2023 нче елда 4 тонна виктория җыеп алды.

Ибрагимов Раеф крестьян фермер хуҗалыгында хәзерге көндә 80 үгез исәпләнә. 2 кеше эшли, уртача хезмәт хакы- 19 мен 700 сум.

Аккүл- Бигәнәй авылында урнашкан ССППК “Сабинский фермер” оешмасы ит эшкәртү һәм колбаса ясый башлады.

Җирлектә мал асраучы 379 хуҗалыкта 584 мөгезле эре терлек исәпләнә *(2022 нчы ел 45 га арту)*. 2023 нче елда- хуҗалыкларда 183 савым сыеры, 369 сарык, 29 кәҗә, 39 ат бар.

Сатыш авыл җирлеге буенча 161 хуҗалык Татарстан Республикасы авыл хуҗалыгы министрлыгыннан 987 мен сумлык ярдәм алды. Җирлектәге 183 савым сыердан- 5833 цетнер сөт җыелган яки 13 млн 438 мен сумлык сөт сатылган. Ел буена уртача 1 литр сөт - 23 сумнан җыелган. Бүгенге көндә хуҗалыклардан- литры 26 сумнан җыйнала.

Сатыш авыл җирлегендә барлыгы 19 шәхси эшмәкәр һәм крестьян фермер хуҗалыгы теркәлгән, 2023 нче елда 1 шәхси эшмәкәр теркәлде, 2 ИП ябылган. Бер җаваплылыгы чикләнгән җәмгыять оешмасы ачылды.

Җирлектә 6 кибет эшләп килә, халык өчен барлык азык-төлек, көнкүреш товарлары бар. Җирлек халкы өчен барлык уңайлыкларда тудырылган. Машина ремонтлау үзәге, автомойкасы һәм шиномонтажы бар. 4 егетебез грузоперевозка хезмәте күрсәтә. Шулай ук, Сатыш авыл җирлегендә ООО “Сабаагрохим” оешмасының известняк эшкәртү буенча карьеры уртнашкан. 2023 нче елда Мамалай авылында кибет бикләнү сәбәпле РайПо оешмасы аша күчмә сәүдә оештырылды. Шулай ук, 2024 нче елда бер шәхси эшмәкәр Мамалай авылында яңа кибет ачарга планлаштыра. Шәхси эшмәкәрләр җирлектә үткәрелүче чараларда спонсор ярдәме белән һәрдаим булышып торалар.

Сатыш авыл җирлеге буенча 2023 нче елда 29 үзмәшгуль теркәлеп, хәзерге көнгә 81 үзмәшгуль граждан бар. Алар арасында үзләренең авыл хуҗалыгы техникасы белән хезмәт күрсәтүчеләр, машина ремонтлаучылар, тырнак ясаучылар, аяк киемнәре ремонтлаучылар бар. 2023 нче елда социаль контракт нигезендә 2 гражданин үзмәшгул булып теркәлеп, җиһазлар алу өчен 350 меңлек субсидия алды. Искәртеп үтәбез, кемнәр өстәмә доход ала, ИП яки үзмәшгуль булып теркәлергә тиеш.

Сатыш авыл җирлегендә бизнес белән шөгыльләнәм дисәң, буш биналар бар. Беренчесе Мамалай авылындагы РАЙПО кибете бинасы, Сатыш авылы клубы артында урнашкан кибет бинасы, шулай ук Сатыш авыл клубы зданиесенен сатып алырга мөмкинсез. Кыскасы, Сатыш авыл җирлеге Советы бизнес ачам диюче гражданнарга һәрвакыт ярдәм итәргә әзер.

Сатыш авыл җирлеге башкарма комитетының төп эшләренең берсе булып халыктан җир һәм милек налоглары җыю тора.

2023 нче елда милек налогы 299 мең. сум хисапланып, үтәлеш- 297 мең 500 сум җыелды. Ел ахырына недоимка 31 мең 300 сум калды. Җир налогы-539 мең хисапланып, үтәлеш 527 мең 500 сум булды. Ел ахырына недоимка- 38 мең 900 сум.

Керемгә налог 298 мең сум хисапланып, үтәлеш 296 мең 500 сум булды.

Башка төр налоглар үтәлеше 108 мең. 100 сум *(штраф,аренда 80\*20)*. Барысы үз керемнәребез 1 млн 231 мең 900 сум хисапланып, үтәлеш 1 млн. 218 мең 200 сум. Дотацияләр, субвенцияләр, бюджетара субсидиялар 5 млн 362 мең 800 сумлык булды. *(Районнан 527 мен алынды)*

2023 ел бюджетының төп керем өлеше 7 млн 199 мең 600 сум һәм чыгым өлеше 7 млн  362 мең 400 сум булды.

Җирлектә яшәүчеләрнең күпчелеге үзләренә тиешле налогларны вакытында түләп баралар. Әмма ләкин бурычлары җыелган иптәшләр дә юк түгел, алар түбәндәгеләр: *җир һәм мөлкәт налогы буенча*:

һ.б. иптәшләрнең түләп бетерәсе налоглары бар.

**Җирлектә 379 хуҗалык, 1233 кеше теркәлгән.**

*(Сатыш – 207 хуҗалык, 660 кеше, Аккүл- Бигәнәй – 48 хуҗалык, 163 кеше, Казанчы Бигәнәй – 40 хуҗалык, 139 кеше, Мамалай –6 8хуҗалык, 237 кеше, Чәбки- Саба – 16 хуҗалык, 34 кеше.)*

2023 нче елда җирлегебездә 20 бала дөньяга килде. *(2022 нчы елда 17 бала иде, 3 балага артык).*7 кеше вафат булды. *(2022 елда- 19 кеше).* 2023 елда 12 кеше җирлеккә пропискага керде, 26 кеше пропискадан төште.

2023 нче елда 5 гаилә корылды. Кызганычка каршы, 4 аерылышучы гаиләдә бар.

Социаль яклауга килгәндә, Сатыш авыл җирлегендә 47- “Хезмәт ветераны”, 181 инвалид, шулар эченнән 5 инвалид бала, күп балалы 34 гаилә яши. Җирлектә 1 социаль хезмәткәр ялгыз әби- бабайларга хезмәт куя. Татарстан Республикасы аша беренче баласын 25 яшькә кадәр бала тапкан хатын - кызга 50 мең сумлык субсидияне 1 гаилә алды, шулай ук 29 яшькә кадәр өч бала тапкан хатын - кызга 100 мең сумлык субсидияне 1 гаилә алды. Җирлектә барлыгы 371 пенсионер һәм инвалид бар. Уртача пенсия күләме-17961 сум. Өлкәннәребез ялын файдалы үткәрү максатыннан җирлегебездә мәдәни һәм спорт чаралары үтеп тора. Җирлегебезнең мәдәният йортларында өлкәннәр арасында фольклор коллективлар бар.

Сатыш авыл җирлегендә спорт чаралары да һәрдаим булып тора. Шулай ук, район күләмендә үтүче чараларда катнашып барабыз. Җирлектә иң беренче зур спорт чарасы - Сатыш авылында үткәрелүче Кышкы спартакиада. 7 дисциплина буенча, ярышта 200 дән артык спортсмен катнашты. Волейбол ярышында Саба, Теләче районнарыннан 13 команда катнашты. Кышкы спартакиада- спонсорлар һәм Сатыш авыл башкарма комитеты көче белән үткәрелә.

Сатыш авылы мәдәният йортында 2007 нче елгы һәм аннан яшьрәк егетләр арасында көрәш буенча Яңа Ел турниры булып узды. Бәйгедә Саба районыннан килгән 50 тән артык көрәшче катнашты.

Мамалай авыл клубында Мамалай авылы яшьләре көче белән, Хәдиуллин Рәдиф истәлегенә өстәл теннисы буенча турнир булды. Ярышларда авыл җирлеге яшьләре генә түгел, башка районнар яшьләре дә катнашты.

Сатыш мәдәният йортында Сатыш авыл җирлеге командалары арасында ир- егетләр һәм хатын- кызлар арасында волейбол ярышы үтте.

Бигәнәй авылында хатын-кызлар һәм ир-атлар арасында волейбол буенча ярыш үткәрде. Ярышта барлыгы 13 команда катнашты. Ярышны оештырган Бигәнәй авыл яшьләренә рәхмәт белдерәм.

Сатыш авылында хатын-кызлар командалары арасында Динә Галләмова истәлегенә багышланган волейбол турниры булып узды. Турнирда Саба, Теләче һәм Балтач районнарыннан 8 команда катнашты.

Сатыш авылында балалар һәм ир-атлар арасында "Сатыш авыл җирлеге Кубогына" мини-футбол буенча турнир булып узды.

Җирлегебез спорсменнары күп генә ярышларда катнашып урыннар алды. Бигәнәй волейбол командасы район һәм республика күләмендә үтүче ярышларда призлы урыннар алды. Бигәнәй командасы хатын-кызлар арасында район күләмендә үткән пляждагы волейбол уенында чемпион булды.

Җирлектә менә шушындый чаралар үтү сәбәпле, яшьләр арасында спортка игътибар бирү күпкә артты. Шул сәбәпле, район күләмендә үтүче- мини- футбол, волейбол ярышында җирлектән 3 команда катнаша, шулай ук футбол, көрәш, чаңгы, өстәл теннисы кебек зур чараларда җирлек һәрвакыт катнашып бара.

Кыскасы, Сатыш авыл җирлегендә яшәүче яшьләр дә, өлкәннәр дә спортны үз итәләр. Барлык спорт чараларында актив катнашкан җирлек яшьләренә, спонсорларга рәхмәт белдерәм.

Мәдәният- безнең рухи байлыгыбыз. Мәдәният ул - халыкның җаны, күңел көзгесе. Җирлегебездә мәдәнияткә дә аеруча игътибар бирелә. Ел дәвамында концерт-театрлар куела. Яңа ел, Халыкара хатын- кызлар бәйрәме, Ватанны саклаучылар көне, Нәүрүз, Җиңү көне, Сабантуй кебек зур бәйрәмнәр гөрләп үтә. Сатыш авылы музей- мәдрәсәсен күрергә күп кенә җирләрдән киләләр. Милли гореф- гадәтләрне халыкка кайтару максатыннан район күләмендә “Сабантуйга бирнә җыю” бәйгесендә Сатыш авыл җирлеге 1 урын алды. Барлык авыл халкына рәхмәт белдерәм. 2023 ел Татарстан Республикасында Милли мәдәниятләр һәм гореф-гадәтләр елы булды. Җирлегебездә, шул уңайдан балалар, яшьләр, өлкәннәр өчен күп кенә чаралар үткәрелде.

Ә Россия күләмендә 2023 нче ел – Педагог һәм остаз елы дип игълан ителгән иде. Сатыш авыл җирлегендә шул уңайдан да күп кенә чаралар үткәрелде.

Сатыш авыл җирлеге елдан- ел матурлана, яңа йортлар төзелә. 2023 елда яңа 4 йорт вводка керде, 5 йортка пристрой ясалды. Барлыгы 728 кв.м кулланышка бирелде.

Җирлегебездә начар хәлдәге йортлар да бар. Хөрмәтле авылдашлар, искәртеп китәбез, “Төзекләндерү тәртип кагыйдәләре” буенча иске йортларыгызны сүтүегезне, я яңартуыгызны, шәхси хуҗалык территорияләрендә үлән чабылышын вакытында башкаруны, караучысыз йөргән йорт хайваннарын чыгармауны һәм башка кагыйдә бозуларны ныклы контроль астына алып, чаралар күрергә тиешбез.

2023 нче елда җирлек буенча начар хәлдә булган 3 йорт сүтелде. Тагын сүтеләчәк яки яңартылачак йортлар бар әле. Сезгә экранда җирлектәге начар һәм сүтелгән йортларны күрсәтеп китәбез. 2023 нче елда Россрестрда регистрация үтмәгән җирләр һәм йортлар барланды. Ел башына 166 мөлкәт теркәлмәгән иде. 102 мөлкәт учеттан төшерелде, 24е регистрация үтте, 518 федераль закон нигезендә 38 мөлкәт ачыкланды, бүгенге көндә 2 җир участогы регистрация үтмәгән. Аларның да суд решениелары чыкты. Шушы арада рәсмиләштереләчәк.

**Сатыш җирлеге башкарма комитетында 3 кеше эшли.** 2023 нче елда 12 Совет утырышы узды. Сораулар белән килүче 5 граждан кабул ителде, халыкка 103 справка тапшырылды, 76сы- хуҗалык справкаларны Госуслуги РТ аша эшләп, электрон рәвештә алдылар. 2 муниципаль хезмәт күрсәтелде. Ел дәвамында 10 депутаттан торган Совет утырышлары, халык белән җыеннар булып тора. Яшь буынга җирлектә җирле үзидарәнең роле турында аңлату эшләре алып барыла.

Газ тотылышы буенча 355 м3  булып (398м3), экономия- 43 м3. Электр энергиясе 813 квт/сәг булып, (798квт/сәг), перерасход 15 квт/сәг.*(Газ куб.м- яна здания-2,15 м3,)*

Сатыш авыл җирлеге «Чәчәкле Саба- 2023» конкурсының «Район җирлекләренең административ биналары территорияләре» номинациясенда катнашып 1 урын алды.

Сатыш авыл җирлеге- район күләмендә үтүче, «Яңа ел чыршысын иң яхшы бизәү" конкурсында 3 урын алды.

ТНВ каналында баручы «Безнең Республика- безнең гамәл» ток - шоу форматындагы тапшыруда катнаштым.

Сатыш авыл җирлеге буенча урам утларына килгәндә, җирлектә 215 светильник бар. 2023 елда 19676 *(23477)* квт/сәг тотылып, 165 мең 568 сум акча тотылды. 2022 нчы ел белән чагыштырганда, экономия 3801 квт/сәг.*(Лимит-31000)* Бер светильникка уртача 92 квт\сәг.*(116)* электроэнергия яккан.

2023 нчы ел өчен Сатыш җирлегендә үзара салым буенча халыктан 783 мең 300 күләмендә акча җыелды. Шушы сумма 4кә тапкырланып, республика бюджетыннан 3 млн 133 мең 200 сум субсидия акчасы кайтты. 2023 нче елда үзарасалым акчасына Сатыш авылы Мамаев урамына, Мамалай авылы Киров урамына, Аккүл- Бигәнәй авылы Пролетар урамына, Казанчы- Бигәнәй авылы Гөмәр Баширов урамына, Чәбки- Саба авылы Ленин урамына 409 метр юл ремонты ясалды.

Үзарасалым акчасына Сатыш авылы территориясендә 16 чүп контейнеры мәйданчыклары төзелде.

Мамалай авылы егете- ООО “Свартехстрой” җитәкчесе Гараев Радиф Рафыйк улы спонсорлык ярдәме белән үзарасалым аша Мамалай авылында Бөек Ватан сугышында катнашучылар хөрмәтенә һәйкәл төзелде. Мамалай авылы зиратында агач киселде. Рәдиф Рафыйковичка рәхмәт белдерәбез.

Сатыш авыл җирлегендә 2024 нче ел өчен авыл җыеннары үтте. Авыл җыенында:

- Сатыш, Чәбки-Саба авылы автомобиль юлларын ремонтлау; Мамалай авыл зиратын һәм территорияне төзекләндерү; Аккүл-Бигәнәй һәм Казанчы- Бигәнәй авылларында балалар майданчыгы ясау дигән сораулар куелды. Сатыш авыл җирлегендә үзара салым буенча авыл җыеннары үтте дип саналды. Барлыгы халыктан 746 мең җыелырга тиеш иде, барлык суммада җыелып бетте.

Җирлекне тагында матурлату максатыннан авылларда өмәләр оештырыла, агачлар утыртыла. Шулай ук, Сатыш авыл җирлеге “Чиста яр”, “Агач утырту” акциясендә катнашып, җирлегебезне тагында матурлатабыз. Сатыш авылында ясалып килүче набережныйда агачлар утырттык. Җирлектә хуҗалыкларга куркыныч тудырган агачлар киселде. Язгы ташуга кадәр торба башлары ачылды, канаулар ясалды. ООО “Саба” Сатыш бүлекчәсе хезмәткәрләре тырышлыгы белән җирлек урам юллары кардан вакытында чистартылды. Республика программасы нигезендә, Мамалай авылында су торбалары сузылды.

Слайдларда күргәнегезчә, җирлектә хайран гына эшләр башкарылды. Шул исәптән тагын, дәүләт программасы нигезендә Сатыш авылы Суворов, Совет урамнары буенча 52 җир участогына газүткәргеч төзү эшләре башланып китте. Алла бирса, 2024 елның августына тәмамланырга планлаштырыла.

Чабки- Саба авылы Ленин урамында һәм Казанчы- Бигәнәй авылы Дзержинский урамында «ЩПС» республика программасы буенча 550 метр юл ремонтлау буенча эшләр башкарылды.

Россиянең милли проекты нигезендә, Аккүл-Бигәнәй авылы Казкаш елгасы аша үтүче автомобиль юлындагы күпергә капиталь ремонтланды.

Дәүләт программасы нигезендә, Мамалай авылындагы автомобиль юлын яктырту җайланмалары куелды.

 Халыкны су белән тәэмин итүдә һәм хуҗалыклардан чүп җыйнауда “Саба торак коммуналь хуҗалыгы” хезмәт күрсәтә. Судан өзеклекләр юк, көнкүреш калдыклары график нигезендә вакытында җыела.

Сатыш авыл җирлеге буенча су тотылышына халыктан барлыгы 1 млн 139 мең 897 сум хисапланып, 1 млн 107 мен 17 сум җыелды. Көнкүреш калдыкларын җыю халыктан 1 млн 881 мен 859 сум хисапланып, 1 млн 772 мен 137 сум җыйналды. 2023 елның башына су тотылышына һәм көнкүреш калдыкларын җыюга 142 мен 602 сум җыясы бар. Коммуналь хезмәтләргә вакытында түләп баруыгызны сорыйбыз.

Җирлегебездә халык елдан- ел **электрон түләүгә күчеп** бара. Барлыгы җирлектә 267 хуҗалык интернетка тоташкан, 2022 нче ел белән чагыштырганда, 4кә күбрәк. Барлыгы җирлектә 220 хуҗалык стационар телефонга, айпи телевидениега 278 хуҗалык тоташкан. 65,8% хуҗалык түләүләрне электрон түли. Җирлектәге 6 кибетнең 6 сендә дә безналичный түләп була. 2023 нче елдан Сатыш авылында Сбербанкның касса хезмәт күрсәтүнең күчмә пункты эшли башлады. Күчмә пункт аша барлык түләүләрне башкарып була.

Җирлектә Сатыш, Бигәнәй, Мамалай, Чәбки - Саба авылларында матур гына мәчетләр эшләп килә. Имамнарыбыз мәчетләрне тәртиптә тоталар.

Авыл зиратларында елга 2 тапкыр (яз һәм көз айларында) корган агачларны кисеп яндыру, сирәкләү эшләре алып барыла. Мондый изге өмәләрдә активрак катнашуны сорар идем.

Белгәнебезчә, бүгенге көндә 5 егетебез махсус хәрби операцияда катнаша. Аларның исән-сау әйләнеп кайтуларын теләп калабыз. Җирлек буенча “Маскировочная сетка үрү”, “Солдатка аш”, “Солдатка җылы кием” акцияларе бара. Бу акцияларда халык актив катнаша. Шулай ук, гуманитар ярдәмнәр дә җибәрелде. Мобилизацияләнгән егетләргә, гуманитар ярдәмне оештырган Сатыш авылыннан Шафиков һәм Садиковлар гаиләләренә, булышкан барлык җирлек халкына рәхмәтебезне җиткерәбез. Илләребез тыныч булып, барыбызда исән сау булыйк.

Россия Президенты Владимир Владимирович Путин Россиядә 2024 нче елны – Гаилә елы дип игълан итте.

Татарстан Республикасында 2024 ел- Татарстанда фәнни- технологик фәнни үсеш елы дип игълан ителде. Җирлек буенча план нигезендә күп чаралар үткәреләчәк.

15, 16, 17 март 2024 нче елда Россия Федерациясе Президентының сайлаулары үтәчәк. Үзебезнең илнең киләчәге өчен актив тавыш бирүегезне сорыйм. Көчле җитәкче- илебез тынычлыгы.

**Шулай итеп, алдагы слайдлардан күргәнегезчә, Сатыш авыл җирлегендә 2023 нче елда хәйран гына эшләр башкарылды. Алдагы елларда, башкарасы эшләрдә күп. Сатыш авыл җирлегендә яшәүче гражданнар исеменнән барлык эшләрне башкарып чыгарга мөмкинлек биргән- Татарстан Республикасы Рәисе- Миннеханов Рөстәм Нургалиевичка, Саба муниципаль районы башлыгы- Миннеханов Рәис Нургалиевичка, Башкарма комитеты җитәкчесе- Ишниязов Марат Рашатовичка һәм бүлек җитәкчеләренә рәхмәт белдерәбез.**

Сатыш авыл җирлегендәге шәхси эшмәкәрләр, иганәчеләр бәйрәмнәрдә, спорт ярышларында һәм башка чараларда спонсорлык ярдәме белән булышып торалар.

Бәйрәмнәрдә иганәчелек итүче- ООО «Саба”ның Сатыш бүләкчәсе җитәкчесе- Шаймарданов Раил Рафиковичка, ООО “Свартехстрой” җитәкчесе- Гараев Рәдиф Рафиковичка, КФХ «Мустафин Айнур Ибрагимович»- **урыны оҗмахта булсын, җирлек өчен күп эшләр эшләде,** КФХ «Садиков Илфир Мөхәмәтнурович», КФХ «Каримов Айрат Зуфарович», ООО «Айракс» Локманов Аглям Тависович, ИП «Хасанов Р.Р.», ИП «Ахметшин И.И.», ИП «Сабиров Р.Р.», ИП «Хазиев Р.Г.», ИП «Таипов И.Б», ИП «Зарипов М.В», ИП “Саетов Ф.Ф.”, ИП «Гильманов И.И.», ИП “Габтракипов Р.Р”, ИП «Мухаметзянов М.М.», ИП «Байтурин Р.О”, Саба аграр көллият җитәкчесе- Бикмухаметов Закирҗан Миннемуловичка, Авылдашларыбыз- Теләче районы башлыгы- Хазипов Нәҗип Нәкыйповичка, Хезмәтне саклау төбәк- ара ассоциациясе җитәкчесе- Габдрахманов Фәнил Исхаковичка рәхмәт әйтәсем килә. Шушындый иганәчеләребез булганда, җирлек төзекләндереләчәк, мәдәни, спорт чаралары югары дәрәҗәдә үтәчәк.

Сатыш авыл җирлегенең 2030 елларга күзалланган социаль-икътисади үсеш планы эшләнде. Стратегик планның иң мөһим күрсәткече итеп кеше капиталы билгеләнә. Стратегик- план нигезендә җирлектә хайран гына эшләр эшләнелде. Эшләнгән эшләрне, экранда күрә аласыз. Стратегик план нигезендә, 2023 нче елда Өч балалы гаиләләргә биргән участокна газ торбалары сузыла башлады. Иң куанычлысы- шактые тормышка ашты, ашып килә. Шул ук вакытта, стратегик план нигезендә эшләнмәгән эшләребез дә бар. Өч балалы гаиләләргә биргән участокны су, электр белән тәимин итү иде. Су- Алла бирса быел керергә планлаштырыла. Бу эшләрне алдагы елларда эшләрбез дип планлаштырабыз.

Шулай ук, Сатыш авылы Киров һәм Тукай урамнарында яңа йортлар сала башладылар. Бу урамдагы участокны газ, су, ут белән тәкъмин итү кирәк.

1) Республика программаларында катнашу.

2) Авылларда төзекләндерү эшләрен дәвам итү.

3) Яңа ачылырга теләүче, ачылган шәхси эшмәкәрләргә ярдәм итү.

4) Авыл халкын спорт һәм мәдәнияткә җәлеп итү.

5) 2024 нче елда үзарасалым акчасына эшлисе эшләрне башкарырга, һәм 2025 нче ел өчен авыл җыенын үткәрергә.

6) Җәяүлеләр күперенә ремонт ясау.

7) Иске йортларны сүттерү.

8) Сатыш авылы Суворов һәм Совет урамында су торбасы сузу эшләре.

**Сатыш авыл** җирлеге башкарма комитеты шушы җирлектә яшәүче гражданнарның тынычлыгын, иминлеген саклау, инфраструктураны, 2024 елга куелган бурычларны үтәү, җирлегебезнең социаль- икътисадый үсешен тәэмин итү өчен, бердәм көчебезне куярбыз, дип ышандырабыз.